સવારના નવ વાગ્યા અને કેશવ તૈયાર થઈને નીકળ્યો અને કેશવના પપ્પાએ કેશવને પૂછ્યું, અત્યારે ક્યાં જાય છે ? કેશવે કહ્યું, એક મિત્રના ઘરે વાંચવા જઉં છું અને બપોરે ત્યાં જ જમીશ ! કેશવના પપ્પાએ કહ્યું, કોણ છે તારો મિત્ર ? કેશવે કહ્યું, છે એક મિત્ર જે યુપીએસસીની તૈયારી કરે છે. કેશવના પપ્પાએ કહ્યું, સારું જા અને ત્યાં જઈને તારા રાગડા ના તાણજે પણ વાંચજે. કેશવ કંઈ જ ન બોલ્યો અને ઘર માંથી બહાર નીકળી ગયો. કેશવ નેત્રીના ઘરે પહોંચ્યો અને નેત્રી સાથે સ્કૂટર પર બેસીને મુવી જોવા ગયો. કેશવ પોતાની બચતના પૈસા લઈને આવ્યો હતો પણ નેત્રીએ જીદ કરીને ટિકિટ પોતે જ લીધી. સવારનો સમય હતો એટલે થિયેટરમાં માત્ર દસ જ લોકો હતાં. ફિલ્મ શરું થઈ…. નેત્રીએ કેશવનો હાથ પકડ્યો અને કેશવના ગાલ પર ચુંબન કર્યું. કેશવ અને નેત્રી ખૂબ જ નજીક આવી ગયા હતા અને કેશવે કહ્યું, કેટલો લવ કરે છે ? નેત્રીએ કહ્યું, સાબિત કરીને બતાવું ? કેશવે નેત્રીનો હાથ પકડ્યો અને બન્ને એકબીજાને જોવા લાગ્યા. ફિલ્મ પુરી થઈ અને ત્યારબાદ નેત્રી કેશવને એક રેસ્ટોરન્ટમાં લઈ ગઈ. કેશવ અને નેત્રી બાજુ બાજુમાં બેઠા અને નેત્રીએ પોતાના હાથથી કેશવને ખવડાવ્યું અને કેશવે પણ પોતાના હાથથી નેત્રીને પણ ખવડાવ્યું. બન્ને ઘરે આવ્યા અને કેશવ આજે ખૂબ જ ખુશ હતો અને નેત્રી કેશવને જોઈને ખુશ થતી હતી. કેશવ નેત્રીના ઘરે જ હતો અને બપોરે નેત્રીએ અને કેશવે ગેમ રમી અને બન્ને એકસાથે ખૂબ જ ખુશ હતાં.